
Preklinikai kísérletek mérési hibájának modellezése és felhasználása neurális hálózatok tanításához

A jövő orvoslásában egy ígéretes irányvonal lehet a terápiák matematikai és mérnöki módszereken alapuló optimalizálása, mellyel a daganatos betegségek kezelése személyre szabható, ellentétben a ma használt, átlagra kifejlesztett, magas dózisokat alkalmazó kezelésekkel. A terápia optimalizáláshoz szükség van egy jól működő matematikai modellre, mely képes leírni a gyógyszer hatását és a tumor növekedését, illetve a személyre szabáshoz szükségünk van a páciens egyedi modellparamétereire.
Kutatásom célja egy olyan rendszer létrehozása, mely zajos mérési adatok alapján meghatározza a kezelendő beteg egyedi paramétereit, melyek által megtörténhet a terápia optimalizálása. A paraméterek értékeire általam létrehozott és betanított neurális hálózatok segítségével adok becslést. A hálózatokat nagy tartományban generált paraméterekkel leírt virtuális páciensekből származó zajos mérésekkel tanítottam be. A virtuális páciensek paramétereit valódi mérési eredmények alapján illesztett modellparaméterek felhasználásával hoztam létre. A valódi mérések rendkívül zajosak és a rajtuk lévő zaj függ a mért tumor térfogatától, így célom egy olyan transzformáció meghatározása, mellyel a zaj függetleníthető a térfogattól. A szimuláció során minél reálisabb zajos mérési adatokat generálok egy általam felépített zajmodell segítségével. A zajmodellt a valódi mérések illesztési eredményei és a paraméterváltozások alapján hoztam létre úgy, hogy a mérések eloszlását és különböző eloszlási paramétereket vizsgáltam. Ehhez rendelkezésemre álltak digitális tolómérővel és MRI-vel mért, állatkísérletekből származó tumortérfogat adatok. A zajmodellt beépítettem a tanító adatokat generáló algoritmusomba, így valósághűbb virtuális mérési adatok generálhatók, ezáltal a neurális hálózatok is pontosabb eredményeket produkálhatnak.
A hálózatok által meghatározott paraméterek bemenetül szolgálhatnak későbbi identifikációs algoritmusoknak. A kutatás végére szeretném elérni, hogy a tumornövekedési modell paraméterei valódi mérések alapján is meghatározhatók legyenek. Kutatásom az Innovációs és Technológiai Minisztérium ÚNKP-22-2 kódszámú Új Nemzeti Kiválósági Programjának támogatásával készült.



